Metoksyfluran

**Metoksyfluran**, solgt blant annet under merkenavnet **Penthrox** («*the green whistle*»), er et inhalasjonslegemiddel som primært brukes for å redusere smerte etter en skade. Det kan også brukes for å lindre smerte i forbindelse med mindre medisinske prosedyrer. Smertelindringen inntrer raskt, og en standard dose varer vanligvis i opptil 30 minutter. 

Det ble først fremstilt i 1948 av William T. Miller og tatt i bruk medisinsk på 1960-tallet. Det ble brukt som generell anestesi fra introduksjonen i 1960 og frem til slutten av 1970-årene. I 1999 sluttet produsenten å markedsføre metoksyfluran i USA, og i 2005 trakk Food and Drug Administration det fra markedet på grunn av rapporter om skader på nyrer (nefrotoksisitet) og lever (hepatotoksisitet). Per februar 2026 brukes det i New Zealand, Australia, Irland, Storbritannia og Norge for akutte smerter.

## Medisinsk bruk
Metoksyfluran brukes til lindring av moderate til sterke smerter ved traumer og ved kortvarige smertefulle prosedyrer. Effekten inntrer raskt og varer i omtrent 30 minutter. På grunn av risiko for nyretoksisitet er doseringen begrenset, og legemidlet er kontraindisert ved eksisterende nyresykdom. Det administreres ved inhalasjon og er et ikke-opioid alternativ til morfin.

## Bivirkninger
Metoksyfluran kan gi doseavhengig nyre- og levertoksisitet. Alvorlige tilfeller av akutt nyreskade ble først rapportert i 1964, og senere studier viste økt risiko ved bruk som generell anestesi, særlig ved høye doser og ved samtidig bruk av tetrasykliner. Fra 1966 ble det også rapportert tilfeller av alvorlig og tidvis dødelig levertoksisitet. Toksisiteten skyldes nedbrytning av legemidlet til blant annet fluorid og andre metabolitter, og risikoen øker med økende dose.

## Historie

Metoksyfluran ble tatt i bruk på 1960-tallet som et flyktig anestesimiddel, men fikk fra 1970-årene en særlig rolle i Australias og New Zealands forsvar som korttidsvirkende smertestillende middel i akuttmedisin.  Det ble brukt av både militære styrker og sivile ambulansetjenester, og inhalatoren fikk kallenavnet «*green whistle*» («den grønne fløyten») på grunn av sitt karakteristiske utseende. Senere har det også blitt tatt i bruk i enkelte europeiske land, blant annet Tyskland og Østerrike.

Bakgrunnen for utviklingen ligger i fremskritt innen organofluorkjemi under og etter andre verdenskrig. Industriell produksjon av fluor ble etablert gjennom Manhattan-prosjektet, som hadde behov for uranheksafluorid til isotopseparasjon. I denne sammenhengen utviklet den amerikanske kjemikeren William T. Miller nye fluorforbindelser og materialer, og metoksyfluran ble fremstilt i 1948. Stoffet ble senere introdusert som anestesimiddel, men bruken som generell anestesi avtok på 1970-tallet etter rapporter om nyre- og levertoksisitet.

I 1968 utviklet Abbott Laboratories den bærbare engangsinhalatoren «Analgizer», som gjorde det mulig for pasienter å administrere metoksyfluran selv for smertelindring. Den ble brukt blant annet ved fødsel, brudd og brannskader, og regnes som en forløper til moderne pasientkontrollert analgesi. Analgizer ble trukket fra markedet i 1974, men metoksyfluran fortsatte i bruk i Australia og New Zealand i form av Penthrox inhalatoren. I 2020 ble legemidlet også utprøvd i akuttmedisin i Storbritannia.

I 2021 startet Oslo universitetssykehus og Sykehuset Innlandet en studie som viste at inhalert metoksyfluran er like effektivt som intravenøs morfin ved akutte, moderate til sterke smerter. Studien ble publisert i tidsskriftet *[[The Lancet]]*. Per 2026 har brannvesenet i Nordre Land tatt i bruk metoksyfluran inhalator for smertelindring ved akutte skader.

## Regulatorisk status
Metoksyfluran har ulik regulatorisk status internasjonalt avhengig av bruksområde. Bruken som generell anestesi ble avviklet på 1970-tallet på grunn av risiko for nyre- og levertoksisitet ved høye doser. I lave doser er det godkjent som smertestillende middel mot moderate til sterke smerter i flere land.

Legemidlet har vært brukt i Australia og New Zealand i over 40 år innen akuttmedisin og ved mindre prosedyrer. Det er også godkjent i EU, inkludert Storbritannia og Irland, for smertelindring ved traumer via en selvinhalator (Penthrox). I USA ble det trukket fra markedet i 2005 av sikkerhetshensyn, men har senere vært gjenstand for kliniske studier med sikte på gjeninnføring som analgetikum. I Canada er det godkjent under strenge retningslinjer. Bruken er fortsatt reseptpliktig i de fleste land på grunn av forsiktighet knyttet til mulig nyre- og levertoksisitet.

## Referanser